Жыл сайын Стамбул, Москва, Омск, Санкт-Петербург, Казань қалалары және тағы басқа көптеген мұрағаттарда жұмыс жасау нәтижесінде Абай және оның заманына қатысты, ХІХ ғасырдың екінші жартысы мен ХХ ғасырдың бірінші жартысындағы Қазақстан тарихына байланысты деректер іздеу және тәжірибе алмасу, кітапханалар мен мұрағаттарда ғылыми-зерттеу жұмыстарын жүргізу нәтижесінде көптеген тың архив деректері, тарихи құжаттар табылды. Мұражай қызметкерлері Омбы қаласына іссапармен барып, облыстық мемлекеттік тарихи архивінде зерттеу жұмыстарын жүргізген. Сонымен қатар, архив кітапханасындағы сирек кітаптар мен XIX-XX ғ.ғ. мерзімді басылымдарды қарастырған. Революцияға дейінгі «Акмолинские областные ведомости»,  «Семипалатинские областные ведомости», «Киргизская степная газета», «Семипалатинский край», «Семипалатинский голос» т.б. газет-журналдарды қарастыру жұмыстары да үлкен нәтиже берді. Сонымен қатар, Омбы қаласындағы Ресей Ғылым Академиясының Этнография және археология институтының қызметкерлерімен кездесіп, Қазақстан тарихына қатысты деректерді жинаған. Атап айтар болсақ, Абайдың болыс болып сайлануы туралы, Құнанбайдың қоғамдық қызметіне қатысты, Абайдың 1889 жылы «Жаз» өлеңі басылған «Дала уалаяты» газетінің көшірмесі, 1898 жылы Шыңғыс болыстығы бойынша Ақылбай Ибрагимов болыс, Мағауия Ибрагимов кандидат болып сайлануы туралы бұйрық;  Кәкітай Ысқақұлының Шыңғыс болысы бойынша 1896-1898 жылдары болыстыққа кандидат, Рыздықпай Құдайбердіұлы, Ысқақ Құнанбаевтардың билікке сайланғаны жайлы Семей облыстық генерал-губернатордың бұйрығы, 1890 жылы Оспан Құнанбаевтың Шыңғыс болысына болыс сайлануы туралы бұйрық, Абайдың інісі оқыған Омбы кадет корпусы мен Абайдың ұлдары Ақылбай, Мағауия және Турағұлдың өміріне қатысты және басқа көптеген деректердің сандық форматтағы көшірмелері алынып, музей қорын құнды құжаттармен толықтырған.